Predkladacia správa

Návrh zákona, ktorým sa mení a dopĺňa zákon č. 90/2008 Z. z. o európskom zoskupení územnej spolupráce a o doplnení zákona č. 540/2001 Z. z. o štátnej štatistike v znení neskorších predpisov v znení neskorších predpisov (ďalej len „návrh zákona“) predkladajú na rokovanie vlády podpredseda vlády Slovenskej republiky pre investície a vedúci Úradu vlády Slovenskej republiky, ako iniciatívny návrh.
V podmienkach Slovenskej republiky je gestorom zodpovedným za problematiku európskych zoskupení územnej spolupráce (ďalej len „EZÚS“) Úrad vlády Slovenskej republiky.  
EZÚS, ako právny nástroj Európskej únie (ďalej len „EÚ“), môže potenciálne rozširovať podporu a podnecovať dosahovanie harmonického rozvoja EÚ ako celku, a to najmä hospodársku, sociálnu a územnú spoluprácu jej regiónov a prispievať k plneniu cieľov stratégie Európa 2020 na zabezpečenie inteligentného, udržateľného a inkluzívneho rastu. EZÚS môže tiež pozitívne prispievať k zmierňovaniu prekážok územnej spolupráce medzi regiónmi. Taktiež môže byť nástrojom na posilňovanie spolupráce s tretími krajinami, a to aj prostredníctvom využitia programov vonkajšej spolupráce EÚ.
Vzhľadom na získané skúsenosti Európskej komisie a členských štátov EÚ z doterajšej  realizácie tohto nástroja bolo prijaté nariadenie Európskeho parlamentu a Rady (EÚ) 
č. 1302/2013 o Európskom zoskupení územnej spolupráce (EZÚS), pokiaľ ide o vyjasnenie, zjednodušenie a zlepšenie zakladania a fungovania takýchto zoskupení. Toto nariadenie nadobudlo účinnosť 21. decembra 2013. S obdobným zámerom zjednodušenia a zlepšenia fungovania EZÚS sa predkladá aj tento návrh zákona.
Hlavným cieľom návrhu zákona je využitie získaných praktických skúseností z aplikačnej praxe v rámci problematiky EZÚS, so zámerom zjednodušiť a zlepšiť fungovanie EZÚS a zabezpečiť právnu istotu členom takýchto zoskupení v ich každodennej činnosti. Zámerom pri príprave návrhu zákona bolo dosiahnuť jasnú úpravu konaní súvisiacich s udelením súhlasu Slovenskej republiky na účasť slovenských subjektov v EZÚS založených na území EÚ, so schvaľovaním dohovoru, ako základného prvku spolupráce EZÚS, ale aj samotnej registrácie EZÚS so sídlom v Slovenskej republike. S cieľom zefektívnenia tohto právneho nástroja a zjednodušenia procesov je uprednostňovaná dispozitívna úprava ustanovení týkajúcich sa praktického fungovania orgánov EZÚS. Nová úprava majetku EZÚS a prioritného majetku vychádza z potreby riešenia aplikačných problémov. Vzhľadom na časové obdobie, ktoré uplynulo od účinnosti zákona č. 90/2008 Z. z., prešlo aj právne prostredie Slovenskej republiky zmenami, ktoré sa odzrkadlili na aktuálnosti uvedeného zákona. Časť úprav návrhu zákona preto reflektuje na prechod kompetencií registrového úradu v súlade s viacerými zmenami kompetenčného zákona, zmeny zákona o účtovníctve a zavedenie registra účtovných závierok. Cieľom je reflektovať všetky súvisiace legislatívne zmeny do návrhu zákona za účelom aktualizácie právnej úpravy na súčasné podmienky. Súčasťou návrhu zákona je aj zjednotenie terminológie a odstránenie vnútorných rozporov, ktoré zákon č. 90/2008 Z. z. obsahuje.
Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj právom EÚ.
Prijatie návrhu zákona môže mať negatívny vplyv na štátny rozpočet, na rozpočet obcí a rozpočty vyšších územných celkov, nebude mať environmentálny vplyv, ani vplyv na podnikateľské prostredie, životné prostredie a informatizáciu spoločnosti, ani žiadne sociálne vplyvy.